ועדת החקירה הפרלמנטרית בנושא העסקת עובדים ערבים בשירות הציבורי, כנסת 18, פרוטוקול מספר 2, 2010-05-04 00:00

אחמד טיבי: בוקר טוב לכולם.

אחמד טיבי: אני מתכבד לפתוח את הישיבה הראשונה בכנסת השמונה העשרה של ועדת החקירה הפרלמנטרית בנושא קליטת עובדים ערבים בשירות הציבורי.

אחמד טיבי: בהתאם להחלטת הכנסת הוועדה שהוקמה כבר בכנסת השבע עשרה מחדשת היום את עבודתה כדי לבדוק את נושא קליטת האזרחים הערבים במשרדי הממשלה, בחברות ממשלתיות וסקטור ציבורי באופן כללי.

אחמד טיבי: עבודת הוועדה נקטעה בכנסת השבע עשרה בגלל הבחירות המוקדמות.

אחמד טיבי: לא כל משרדי הממשלה התייצבו בפני הוועדה בגלל קוצר הזמן.

אחמד טיבי: הוועדה הוקמה מחדש בכנסת השמונה עשרה בתמיכה מוחלטת וברורה של יושב ראש הכנסת רובי ריבלין.

אחמד טיבי: גם השר לענייני מיעוטים תמך בהקמת הוועדה.

אחמד טיבי: לא במקרה אנחנו מתכנסים היום בנוכחות, גם היושב ראש וגם השר אבישי ברוורמן.

אחמד טיבי: מטרת החלק הראשון של הישיבה, אדוני היושב ראש, היא להניח על שולחן הכנסת את דוח הבינים של ועדת החקירה של הממצאים והמסקנות אליהם הגיעה הוועדה עד כה כתוצאה מהמפגשים והישיבות שהתקיימו פה.

אחמד טיבי: אני רוצה להודות לכל מי שסייע בעבודת הוועדה והצגת הדוח.

אחמד טיבי: מבחינת עובדי הוועדה, מנהלת הוועדה לשעבר, הגברת אפרת מורלי שעשתה עבודה מצוינת, יועץ הוועדה ד"ר דני גרא, וחברי הכנסת שחלקם התמידו לבוא.

אחמד טיבי: אחד מחברי הכנסת שהיה חבר כנסת רגיל מן המניין שהגיע לכל ישיבה, היחידי מבין כל חברי הכנסת יושב מימיני.

אחמד טיבי: כיום הוא יושב ראש הכנסת, הגיע לכל ישיבות הוועדה, הוא חבר הכנסת רובי ריבלין.

אחמד טיבי: אני יודע שהנושא קרוב לליבו ואני מודה לו על כך.

אחמד טיבי: אלי ניסן הופיע יותר מאשר חברי כנסת שהם חברי וועדה.

אחמד טיבי: אני מודה גם לחברי הכנסת שהתמידו והגיעו.

אחמד טיבי: צר לי שהיו חברי כנסת ששמם היה בין חברי הוועדה ולא הראו את זיו פניהם למרות חשיבות הנושא.

אחמד טיבי: אני מקווה שחברי הוועדה הנוכחית בכנסת השמונה עשרה יתמידו בדיוני הוועדה.

אחמד טיבי: מדובר באחד הנושאים החשובים ביותר שהוא נושא שילובם של האזרחים הערביים במשרדי הממשלה ואין לי ספק שכפי שראש הממשלה לשעבר מר אולמרט הופיע בפני הוועדה וענה על שאלות, אנחנו מתכוונים לפנות לראש הממשלה.

אחמד טיבי: אגב כבר פניתי לראש הממשלה, מר בנימין נתניהו כדי שייפגש עם הוועדה ויענה על שאלותיה, והוא הביע הסכמה עקרונית.

אחמד טיבי: כך גם שר האוצר.

אחמד טיבי: בישיבה הקודמת שר האוצר לא הופיע בפני הוועדה הזאת.

אחמד טיבי: שר האוצר הנוכחי הביע הסכמה.

אחמד טיבי: אנחנו נמשיך לפגוש את אלה שלא מסרו עדות ולא ענו על שאלות הוועדה.

אחמד טיבי: כמקובל בכנסת, אנחנו מניחים היום את דוח ועדת החקירה הפרלמנטרית.

אחמד טיבי: אני עוד מעט אקרא חלק קצר מהמסקנות.

אחמד טיבי: אני ברשות

אחמד טיבי: כם רוצה למסור את הדוח ליושב ראש וגם לשר ברוורמן.

אחמד טיבי: אני מודה לשניכם.

אחמד טיבי: אני בטוח שהמסקנות שמופיעות בדוח ייקראו על ידי משרדי הממשלה.

אחמד טיבי: אני מקווה שהם ייושמו.

אחמד טיבי: אני צריך את עזרתך וגם את עזרת אדוני.

אחמד טיבי: הנושא קרוב לליבכם.

אחמד טיבי: רבותיי, בכתב המינויים נכתב כי הוועדה תעסוק בסוגיות הבאות: (1) יישום חוקי הייצוג ההולם לערבים בשירות הציבורי.

אחמד טיבי: (2) החסמים הניצבים בפני מועמדים לעבודה ועובדים ערבים בשירות הציבורי והצעה כדי להסיר את החסמים האלה.

אחמד טיבי: (3) עבודת משרדי הממשלה השונים וכן חברות ממשלתיות ורשויות שהוקמו על פי חוק בקשר לקליטת עובדים ערבים.

אחמד טיבי: במהלך שבעת חודשי העבודה קיימה הוועדה כ-15 ישיבות בהן הציגו רק חלק ממשרדי הממשלה כפי שאמרתי והגופים השונים ומספר חברות הפועלות מכוח זיכיון ממלכתי את נתוניהם ועמדותיהם בשאלת הייצוג ההולם לעובדים ערבים או ליישום החלטות הממשלה.

אחמד טיבי: בפני הוועדה הופיעו עשרות חברי ממשלה, ראשי משרדים, ראשי ארגונים ממלכתיים וציבוריים.

אחמד טיבי: כמו כן בדיונים השתתפו עשרות נציגי ארגונים חברתיים וכלכליים, ומכאן שלוחה תודתי לנציגי העמותות והארגונים החברתיים.

אחמד טיבי: הדוח בא לסכם את הפעילות הזאת.

אחמד טיבי: אני אקרא חלק ממסקנות הדוח, החלק העיקרי.

אחמד טיבי: החלטות ממשלה שונות החל משנת 2004 בעניין הגדלת שיעור העובדים הערביים בשירות המדינה לכדי 8%, 10% ו-12% לא יושמו.

אחמד טיבי: אדרבא, החלטות חדשות דחו מועד יישומן של ההחלטות הקודמות.

אחמד טיבי: שיעור העובדים הערביים בשירות המדינה הוא כ-6% בלבד ואינו מהווה ייצוג הולם לשיעור המיעוט הערבי בכלל האוכלוסייה.

אחמד טיבי: קיימים משרדים אשר שיעור העובדים הערביים בהם הוא 1% - 2% ואף פחות מכך.

אחמד טיבי: כך גם בחברות ממשלתיות רבות, למרות שכישורי מועמדים ערביים אינם נופלים ואף גבוהים לעיתים מאלה של מועמדים יהודים כפי שנאמר על ידי נציגים רשמיים מול הוועדה.

אחמד טיבי: הממשלה לא תעמוד כנראה גם ביעד החלטתה הנוכחית לפיה בסוף שנת 2010, 10% מעובדי המדינה יהיו ערבים.

אחמד טיבי: לא נמצא ולו ערבי אחד בתפקיד פעיל כסגן מנהל כללי או יועץ משפטי במשרד ממשלתי.

אחמד טיבי: העדר ערבים בתפקידים אלה גורם לכך: שהערבים אינם משולבים בניהול משרדים וארגונים ממשלתיים ובתהליכי קבלת החלטת שבהם.

אחמד טיבי: שיכולת ערבים להאיץ קליטת עובדים ערבים אחרים מוגבלת.

אחמד טיבי: תחושת ניכור לפי השירות המדינה אינו נועד לעובדים ערביים בכלל ולנשים ערביות בפרט.

אחמד טיבי: כמעט כל נציגי הממשלה הדגישו כי הם מצדדים בהחלטות הממשלה להגדיל שיעור העובדים הערבים בשירות המדינה גם מן הטעם העקרוני של ייצוג הולם, ברם נראה כי נושא זה אינו בראש מעייניהם.

אחמד טיבי: ללא מעורבותם הפעילה והישירה סיכויי יישום החלטות הממשלה בנידון הם קטנים או אף קלושים.

אחמד טיבי: העדר ייצוג הולם לערבים בשירות המדינה משליך על מגמות דומות ביתר מגזרי התעסוקה.

אחמד טיבי: תהליכי יישום החלטות הממשלה להגדלת שיעור הערבים בשירות המדינה איטי, מסורבל ואף מנותק מן הציבור הערבי.

אחמד טיבי: עצם הדיון מחריף את הקיטוב בין יהודים לערבים.

אחמד טיבי: ועדת החקירה הינה גוף הבודק את קליטת הערבים בשירות הציבורי.

אחמד טיבי: לשם כך נדרשת הרשות המבצעת, שרים כפקידים ליתר פתיחות, אמון ושיתוף פעולה בכלי הבקרה המוצע שאינו מן הצד השני של המתרס.

אחמד טיבי: חרף עיסוקיהם הרבים של שרים ומנכ"לים ראוי שהם יספקו את מלוא האינפורמציה לגבי המצב הקיים ותוכניות עבודה ריאליות לקידום הייצוג ההולם, כולל מכשולים וקשיים בתחומים שונים בהם הם נתקלים.

אחמד טיבי: המסקנה העיקרית הנגזרת מממצאים אלה היא שחוק הייצוג ההולם לא רק שלא ייושם אלא אף שימש כאמתלה כדי לא לקלוט ערבים בשיעור קצוב מראש התואם את שיעור הערבים באוכלוסייה הכללית.

אחמד טיבי: כמו כן הוכח כי החוק היה אפקטיבי יותר בהבטחת ייצוג הולם של נשים דווקא ועל כן נראה כי עדיף חוק הקובע שיעור נקוב מראש של 20% או קרוב לכך מאשר חוק המדבר על ייצוג הולם באופן כללי ולא מחייב.

אחמד טיבי: תוכנית העבודה של הוועדה והמשך פעילותה תכלול בין היתר (1) השלמת איסוף מידע ראשוני ממשרדי הממשלה ובמיוחד משרד האוצר כמבצע המדיניות הכלכלית על אגפיו השונים.

אחמד טיבי: (2) השלמת איסוף מידע מן החברות הממשלתיות וגופים הנסמכים על תקציב המדינה, מוסדות להשכלה גבוהה וכיוצא באלה.

אחמד טיבי: (3) בחינת כלים להעדפה מתקנת להסרת חסמים ולהגברת הייצוג ההולם למיעוט הערבי במשק בכלל ובמשק הציבורי בפרט.

אחמד טיבי: (4) הוועדה תעסוק בנושאים הבאים ככלי בקרה.

אחמד טיבי: (א) בחינת תוכניות העבודה השנתיות ויישום החלטות הממשלה בנושא הייצוג ההולם במשרדי הממשלה, בחברות הממשלתיות ובגופים הנסמכים על תקציב המדינה מדי 6 חודשים.

אחמד טיבי: (ב) התמקדות במגזרים ובתחומים בעלי קשיים מיוחדים הקשורים בסוגית הייצוג ההולם: נשים, עובדים בכירים, אזורי תעסוקה וכיוצא באלו.

אחמד טיבי: אני מודה לכם על ההקשבה.

אחמד טיבי: אלה היו המסקנות העיקריות.

אחמד טיבי: אני רוצה לתת את הבמה לכבוד יושב ראש הכנסת מר רובי ריבלין.

אחמד טיבי: בבקשה.

ראובן ריבלין: תודה רבה אדוני, יושב ראש הוועדה הפרלמנטרית.

ראובן ריבלין: ועדה זו הוקמה בכנסת השבע עשרה בתמיכתם של רבים מחברי הבית והחלה לפעול.

ראובן ריבלין: היתה לי הזכות כחבר כנסת מן המניין לשמש בוועדה זו ואני גם קצת מצטער על כך שלא אוכל להיות חבר מן המניין בוועדה זו עקב התפקיד אליו נבחרתי.

ראובן ריבלין: אני ראיתי חשיבות בוועדה הזאת לא מתוך איזושהי מחווה של פטרונות, של רוב במדינת ישראל כלפי מיעוט אלא מתוך הכרה מלאה שהדרך למציאת פתרון לסכסוך הלאומי המתחולל כאן

ראובן ריבלין: בארץ מזה 100 שנה בצורה ברורה ומאתיים שנה באירועים שהם משתנים מפעם לפעם בעליות ובמורדות ביחסים בין יהודים וערבים בארץ ישראל לפני קום המדינה.

ראובן ריבלין: אני ראיתי ורואה כחבר כנסת מאז 1988 את האפשרות לפתור את הסכסוך הישראלי-ערבי ביכולת שלנו במדינת ישראל להבין שהגזר לפתרון הסכסוך הזה הוא ביחסים בין אזרחי ישראל היהודים והערבים.

ראובן ריבלין: ועניין זה תלוי גם באזרחי ישראל הערבים וגם באזרחי ישראל היהודים.

ראובן ריבלין: גם בהתנהלות הרוב כלפי המיעוט וגם בהתנהלות המיעוט כלפי הרוב, והדברים האלה ברורים.

ראובן ריבלין: וכפי שאומרת המסורת היהודית "צדקה תתחיל מבית" אנחנו חושבים שהדברים צריכים לבוא לידי בירור קודם כל, משום שלפעמים התעלמות מהנושא היא דבר שמהווה תירוץ לבוא ולומר שהנושא לא קיים.

ראובן ריבלין: הנושא קיים בכל חומרתו.

ראובן ריבלין: אני שמח על כך שהיום עומד שר מיוחד בממשלה, ברוורמן שהוא עתיר ניסיון גם בנושאים אלה בפעולותיו הציבוריות החשובות בעבר.

ראובן ריבלין: מדינת ישראל וממשלת ישראל לא צריכות שיהיה להן שר לענייני ערבים.

ראובן ריבלין: צריך שכל שר יטפל בכל העניינים של כל אזרחי ישראל אבל לפעמים הארה היא אולי דרך לפתרון וכאשר השר המתייחס לנושא או המופקד עליו גם רואה בעניין דבר שהוא זמני הבא להביא לידי איזושהי מציאות חדשה שתביא להבנה קודם כל בין יהודים וערבים בתוך מדינת ישראל.

ראובן ריבלין: נושא הפער הקשה בין האוכלוסייה היהודית והערבית יש לו מקורות השונים.

ראובן ריבלין: אנחנו לא הולכים לחקור מה הן המקורות אלא לבוא ולראות איך אנחנו פותרים את הבעיות האלה בכל מקום שבו ניתן וחייבים לפתור.

ראובן ריבלין: נאה דרשנו ונאה קיימנו.

ראובן ריבלין: ועדה זו שממשיכה את פעולתה, שכן לא היה יכול אדם להעלות על דעתו שעבודה כל כך חשובה תקטע באיבה כאשר אנחנו נמצאים בעיצומם של אותם בירורים עם משרדי הממשלה.

ראובן ריבלין: ויפה עשו כל שרי הממשלה הקודמת, חבר הכנסת מגלי והבה, הם התייצבו פה ברובם, ובאו והבינו את הבעיות, כמו שהם גם נתנו תשובות, לא תמיד פתרונות.

ראובן ריבלין: הדרך היא להמשיך בפעולת הוועדה.

ראובן ריבלין: אני תקווה רבה מאוד שהוועדה תסיים את פעולתה לא רק מבחינת התנהלותה של הכנסת אלא גם מבחינת התנהלותם של כל אותם אלה שלעדותם צריך בפני הוועדה על מנת להגיע לחקר הפתרונות ולא לחקר הבעיות, כי את כל הבעיות אנחנו כבר יודעים.

ראובן ריבלין: אם נשכיל ליצור את הגשר בין יהודים וערבים במדינת ישראל אין לי כל ספק נצליח ליצור גם את הגשר למציאת שלום מלא במזרח התיכון.

ראובן ריבלין: אני באמת מאמין בכך בכל ליבי והדבר הזה הוא חובה שאין להתעלם ממנה.

ראובן ריבלין: אני מאחל לוועדה המשך עבודה מוצלח.

ראובן ריבלין: אני אשתדל בזמנים שבהם אני אוכל להתפנות ואם יהיה איזה עניין שאוכל לתרום בו, נעשה זאת.

ראובן ריבלין: גם הכנסת, וזה אני אומר כיושב ראש כנסת בפעם השנייה, גם הכנסת צריכה לתת את דעתה לאזרחים ישראלים ערבים שיכולים להוות בכנסת גם מבחינת כישוריהם וגם מבחינת תנאים מוקדמים לעבודה בכנסת.

ראובן ריבלין: אנחנו יודעים שיש עדיין בעיה כאשר יש סכסוך לאומי, אי אפשר להתעלם מהסכסוך הזה.

ראובן ריבלין: יחד עם זאת צריך לדעת איך למצוא פתרונות להתגבר עליו.

ראובן ריבלין: אני שמח לומר בצורה ברורה ביותר שלכנסת יש מזכיר כנסת וסגן מזכיר כנסת אחד, וסגן מזכיר הכנסת הוא ערבי, ואני חושב שהדבר הזה חשוב ביותר.

ראובן ריבלין: נדמה לי שגם הכנסת צריכה למצוא דרכים על מנת להוסיף עובדים אזרחי ישראל ערבים על מנת להאדיר, אחד מן האנשים המרכזיים יושב בלשכת מנכ"ל הכנסת וגם חובתו להאיר ולהביא ולהראות בכל מקום שבו התפקיד מאפשר.

ראובן ריבלין: אני שמח שאפילו במשמר הכנסת יש לנו אזרחים ערבים יוצאי צבא דרוזים וגם בדואים אשר משמשים במשמר הכנסת.

ראובן ריבלין: הכנסת גם היא צריכה להיות פתוחה לכל אזרח ערבי החי במדינת ישראל ואשר יכול להתקבל לכנסת מבחינת כישוריו ותנאים מוקדמים אחרים.

ראובן ריבלין: במערכת הגבוהה ביותר השכלנו להבין כולנו יחד שסגן מזכיר בכנסת כאשר היו שני סגני מזכיר שאחד מהם יכול וצריך להיות ערבי אם כישוריו מתאימים.

ראובן ריבלין: ואכן הצלחנו למצוא אדם לתפארת הכנסת.

ראובן ריבלין: אני נותן אותו רק כדוגמה.

ראובן ריבלין: הוא דווקא נלקח מסיעה שהיא סיעה אופוזיציונית.

ראובן ריבלין: זאת אומרת הוא לא נלקח כאיזשהו ערבי מחמד אלא רק בגלל כישוריו, בידיעתו ובותיקותו בתוך הכנסת ומתוך כך שהוא יכול לעזור לכל אחד מחברי הכנסת בקיום התקנון ובהכוונה לתפארת הכנסת.

ראובן ריבלין: יש עוד עובדים.

ראובן ריבלין: בהחלט יש מקומות שאנחנו צריכים לקיים את אותה דרישה שאנחנו דורשים מן הממשלה.

ראובן ריבלין: אם הממשלה באה וקבעה רמה של 10%.

ראובן ריבלין: לפעמים הדברים האלה הם מחויבי המציאות, כי מכסה היא דבר קשה מאוד בעיקר כאשר יש סכסוך לאומי.

ראובן ריבלין: כולם צריכים לתת את דעתנו לסכסוך הלאומי.

ראובן ריבלין: הפתרונות לא נמצאים בצד אחד.

ראובן ריבלין: יש לי מחלוקת רבה עם חברי יושב ראש הוועדה ובעניינים אלה כנראה הפער בינינו הוא עדיין גדול וצריכים גשר ביילין כדי לסגור אותו, ולא ביילין האיש אלא גשר ביילי אני מתכוון.

ראובן ריבלין: אלה דברים שאנחנו מחויבים אליהם כי אנחנו חיים באותה ארץ.

ראובן ריבלין: לא נגזר עלינו לחיות יחד.

ראובן ריבלין: נועדנו לחיות יחד, וכל מי שחושב שנגזר עלינו הוא גוזר עלינו איזושהי צרה שלא תיפתר.

ראובן ריבלין: הוועדה הזאת היא בהחלט אחד המהלכים הראשונים על מנת ליצור את הגשר כדי שיוכל להביא בעתיד להבנה שאנחנו צריכים שלום במזרח התיכון ויכולים להביא אותו.

אחמד טיבי: בכל זאת אני רוצה להגיד משהו לגבי הדברים שאמר יושב ראש הכנסת.

אחמד טיבי: היושב ראש הוא האיש שמינה עובד בכיר מאוד בכנסת, סגן מזכיר הכנסת מר נאזם באדר.

אחמד טיבי: זו החלטה חשובה שמתווה דרך.

אחמד טיבי: וכפי שאמר היושב הראש שיעור הערבים בכנסת אינו מספיק.

מגלי והבה: צריך לציין שהוא עבר מכרז.

ראובן ריבלין: בוודאי.

מגלי והבה: הוא עבר מכרז והיושב ראש שמח שנבחר האיש הזה.

אחמד טיבי: המכרז היה בתקופתו של יושב הראש ריבלין.

ראובן ריבלין: נדמה לי שנבחר האיש הכי מתאים לשמש סגן מזכיר הכנסת.

אחמד טיבי: גם כשמגיעה מילה טובה, הנתון שאני אגיד שהיושב ראש מכיר אותו הוא נתון שלא אני אוהב, גם אל היושב ראש אוהב.

אחמד טיבי: מתוך 439 עובדים בכנסת יש רק 6 ערבים.

אחמד טיבי: זאת אומרת 1.2%.

אחמד טיבי: היות ואני מכיר את היושב ראש באופן אישי הוא minded , oriented, לנושא של קליטת עובדים ערבים.

אחמד טיבי: אני בטוח שהוא יעשה הכול כדי שהשיעור הזה שהוא אחד השיעורים הנמוכים במשרדי ממשלה, למרות שזה לא משרד ממשלתי, לא יישאר כפי שהוא.

אחמד טיבי: מדובר בפרלמנט.

אחמד טיבי: אדוני נוהג לומר the shrine of democracy.

אחמד טיבי: אז היכל הדמוקרטיה צריך ייצוג יותר, ייצוג יותר מבהיק.

אחמד טיבי: אני בטוח שיושב הראש יעשה זאת למרות המחסומים הבירוקרטיים רבים.

אחמד טיבי: אנחנו נתרכז יותר בעבודת משרדי הממשלה שם נציבות שירות המדינה יש לה מה לומר, יש לה מה לעשות, חייבת לעשות.

אחמד טיבי: הפעם יש לנו שר שהוא אוהד את הנושא, חי איתו בתפקידו הקודם כנשיא אוניברסיטת בן גוריון והיו לו, כפי שיעיד חברי טלב אלסאנע טביעות אצבעות חיוביות גם באוניברסיטה וגם בעיקרון של העדפה מתקנת באוניברסיטה שם הוא קבע.

אחמד טיבי: היום הוא רק חבר ממשלה, לא ראש ממשלה, ולכן נדרש ממנו יותר ויש אחרים שצריכים לסייע בידיו כדי להביא את הרעיונות שלו אל הפועל.

אחמד טיבי: אדוני השר הבמה כולה שלך.

אבישי ברוורמן: תודה רבה אדוני היושב ראש, חבר הכנסת אחמד טיבי, יושב ראש הכנסת מכובדי ראובן ריבלין, חברי הכנסת שנמצאים איתנו כאן, אנשי השירות הציבורי.

אבישי ברוורמן: אני קודם כל רוצה לפתוח בתמיכה המוחלטת שאני נותן לוועדה הזאת מפני שאנחנו חייבים להיאבק עכשיו לשינוי במדינת ישראל ואני אתייחס לזה, לא רק במגזר הציבורי, גם במגזר הפרטי לאוכלוסייה הערבית, הדרוזית, הבדואית והצ'רקסית.

אבישי ברוורמן: לכן אני אומר בצורה הברורה ביותר, הכנסת חייבת ללחוץ יחד עם התקשורת.

אבישי ברוורמן: אנחנו ניאבק על שינוי בתוך הממשלה.

אבישי ברוורמן: הדבר החשוב ביותר כמו שאמרו שני חבריי זה ביצועים ותוצאות.

אבישי ברוורמן: רק הסטטיסטיקות יקבעו בסופו של דבר.

אבישי ברוורמן: לכן אני מתחיל בהתחלה דווקא מהנושא הזה ואחר כך אני אעבור אחר כך למה שאני רואה אפשרות לפריצת דרך של הממשלה הזאת שהתחילה בנושא התעסוקה של אזרחי ישראל הערבים, הדרוזים, הבדואים והצ'רקסים.

אבישי ברוורמן: על פי החלטות הממשלה כמו שאמר היושב ראש 2579 ו-4436 הוחלט כי עד סוף 2012 10% מהעובדים בשירות המדינה יהיו מבני אוכלוסיית המיעוטים.

אבישי ברוורמן: לצערי, בשל החסמים הרבים, אולי בשל חוסר מרץ מתאים שהיה אולי בעבר, כיום המספר הוא 7% בלבד מתוך 61 אלף עובדי מדינה.

אבישי ברוורמן: רבותיי זה לא רק 7%, זו גם ההתפלגות.

אבישי ברוורמן: נושא הייצוג בראש מעייניי, בכל חיי אני מאמין בשוויון ושותפות לאזרחי ישראל הערבים והדרוזים.

אבישי ברוורמן: אמרו את זה כבר שני חבריי, זה לא רק צודק וזה לא משנה אם אתה בן מסדר בן גוריון או ז'בוטינסיקי.

אבישי ברוורמן: היושב ראש ראובן ריבלין ואני חלוקים לגבי המהירות והתהליך לגבי שתי מדינות לשני עמים אבל הוא כליברל דמוקרט ואני אמונים כמו חבר הכנסת טיבי שכל אזרח במדינת ישראל מגיעות לו כל הזכויות, ולכן אנחנו צריכים לתקן את הדברים שלא עשינו בעבר.

אבישי ברוורמן: וציינתי שבעבר רבין היה הסוכן השני הגדול בנושא הזה.

אבישי ברוורמן: לכן אני מקדם בהחלט שאנחנו יושבים פה מסביב, יושבת הניה מרקוביץ שעושה לילות כימים בתפקידה בנציבות המדינה, יושבים פה אימן סף ראש הרשות לפיתוח כלכלי, אני רואה את ברק ראש המטה שלי, נוסף לחברי הכנסת ואנשי התקשורת, נציגי ההסתדרות.

אבישי ברוורמן: אנחנו מקדמים את הייצוג ההולם בדרכים שונות בעבודה אינטנסיבית של המשרד, שיתוף הרשות לפיתוח כלכלי, נציבות שירות המדינה, מנכ"ל משרד המשפטים שהוא יושב ראש הוועדה להסרת חסמים.

אבישי ברוורמן: אמרו את זה שני חבריי, היעד שאליו אני חותר והוא לא יהיה בלוח הזמנים הזה הוא להגיע שאחוז בני המיעוטים בשירות המדינה יהיה בהתאם לייצוגם בארץ.

אבישי ברוורמן: לא 10%, לא 15% אלא 20% כולל ההתפלגויות.

אבישי ברוורמן: זה צריך להיות היעד.

אבישי ברוורמן: אין שום סיבה שלא יקרה דבר כזה.

אבישי ברוורמן: מבחינה פורמאלית אחריות על יישום החלטת הממשלה היא זו של נציבות שירות המדינה.

אבישי ברוורמן: גברת מרקוביץ יושבת כאן שהיא פועלת בכל המישורים ליישום מלא של ההחלטה.

אבישי ברוורמן: אנו מסייעים לנציבות בכל מה שאנחנו יכולים כולל רעיונות חדשים.

אבישי ברוורמן: קודם כל לגבי ועדת השרים.

אבישי ברוורמן: אנחנו עכשיו נתחיל לכנס במקביל לוועדת החקירה הפרלמנטרית, ופה השילוב, משרד אחרי משרד, מה עשיתם לאחרונה?

אבישי ברוורמן: כי הסטטיסטיקות מדברות בעד עצמן.

אבישי ברוורמן: ופה אני אומר, זו לא אפליה מתקנת רבותיי, זה תיקון האפליה.

אבישי ברוורמן: משום שאני אומר לכם בתור אדם שהכשיר כל כך הרבה אנשים מדהימים באוניברסיטה שלו, יש אוכלוסייה אדירה, חלקם יושבים פה, ערבים, דרוזים, בדואים, צ'רקסים טובים בדיוק כמו היהודים ואינני מדבר יותר על אפליה מתקנת.

אבישי ברוורמן: אנחנו לא באים לאפליה מתקנת.

אבישי ברוורמן: אנחנו אומרים שהאנשים הראויים, וכמו שאמרנו בעבר זה לא רק צודק, זה טוב לכלכלה.

אבישי ברוורמן: ותרשו לי משפט אחד רק להוסיף כאן, יודעים את זה שני חבריי.

אבישי ברוורמן: מדינת ישראל היא במקום שני בעולם בסטרט אפים.

אבישי ברוורמן: היא שוויונית ביותר.

אבישי ברוורמן: אם היא רוצה פריצת דרך על פני זמן בנושא הכלכלי יש שתי אוכלוסיות, החרדים והערבים.

אבישי ברוורמן: החרדים עלו באחרונה לכותרות.

אבישי ברוורמן: זה ברור לחלוטין שאם אנחנו מסתכלים 40 שנה קדימה ואולי פחות, לא ייתכן שאוכלוסייה שלמה לא תעבוד.

אבישי ברוורמן: תהיה גם בעיה של בורות.

אבישי ברוורמן: יודעת את זה המנהיגות החרדית.

אבישי ברוורמן: אחרת אנחנו נגיע לקריסה כמו ביוון, אבל הדרך היא לא דרך של פירוד אלא דרך של איחוד.

אבישי ברוורמן: לקבל ולעשות את זה.

אבישי ברוורמן: לא באנו לדבר על החרדים.

אבישי ברוורמן: לגבי הנושא הערבי, אנחנו במדינת ישראל, מנענו, לא עשינו מה שצריך, ולכן המבחן הוא עכשיו לדרך חדשה כדי שהכלכלה הישראלית תהיה איתנה עם צמיחה בת קיימא.

אבישי ברוורמן: וזה לא רק צודק וטוב לערבים, זה טוב ליהודים וזה טוב לכלכלה.

אבישי ברוורמן: לגבי הנושא הספציפי, סגרנו הבוקר ואני פה מודיע, עם אודי ניסן ראש אגף התקציבים.

אבישי ברוורמן: אנחנו יודעים שהלוא יהיו קיצוצים מסוימים במשרדים השונים.

אבישי ברוורמן: אני מודיע עכשיו שבמשרדים הגדולים סגרנו הבוקר עם אודי ניסן, לא תהיינה מכסות נוספות.

אבישי ברוורמן: הלוא בחלק מהמשרדים המכסות של שכירת אנשים, גברים, נשים סגורה.

אבישי ברוורמן: אודי הודיע לי הבוקר אחרי שישבנו יומיים שלגבי האוכלוסייה הערבית והדרוזית אין את החסם הזה.

אבישי ברוורמן: אפשר לשכור.

אבישי ברוורמן: אנחנו גם נביא את המספרים.

אבישי ברוורמן: כרגע התקנים סגורים.

אבישי ברוורמן: ואנחנו מודיעים עכשיו שהתקנים נפתחים.

אבישי ברוורמן: אני חוזר ומודיע בהסכם שלי עם אודי ניסן הבוקר הממונה על התקציבים, באותם משרדים שהתקנים לגבי אזרחי ישראל בני המיעוטים נפתחים.

אבישי ברוורמן: ואמרתי לא אפליה מתקנת, אנשים מצוינים שעמדו בכל הסטנדרטים ויש כאלה, אהלן וסהלן.

אבישי ברוורמן: נתקדם קדימה.

אבישי ברוורמן: אני כבר מודיע לכם.

אבישי ברוורמן: המשרדים הגדולים,

אחמד טיבי: מה זאת אומרת המשרדים הגדולים?

ראובן ריבלין: המשרדים הגדולים מבחינת כוח אדם.

אבישי ברוורמן: במשרדים הגדולים שסגרו אותם, אנחנו נפתח אותם עכשיו בהסכמה עם האוצר ואני אומר פה, יש לי בקשה אליכם.

אבישי ברוורמן: אנחנו רואים ואני נותן לכם את הסטטיסטיקה, התקדמות והגברת המודעות למשרות בשירות המדינה.

אבישי ברוורמן: אני רואה פה את האדם שמנהל את הרשות לפיתוח כלכלי, אימן סף.

אבישי ברוורמן: הצטרפה לאחרונה סלימה שהיא בוגרת הטכניון לרשות לפיתוח כלכלי.

אבישי ברוורמן: אני יכול לציין פה רבים אחרים שנכנסים ומתחיל השינוי, אבל עדיין לצערנו לא מצאנו שיש התעוררות מספקת לגבי המועמדים.

אבישי ברוורמן: ואינני מאשים חלילה את האוכלוסייה הערבית.

אבישי ברוורמן: אבל אני רוצה לתת את הסטטיסטיקות ואדוני היושב ראש ידבר על הפתרון.

אבישי ברוורמן: כרגע כמות המועמדים הניגשים למכרזים בשירות המדינה בשנת 2009 היו 1228 מכרזים רגילים, לא ייעודיים.

אבישי ברוורמן: אליהם ניגשו 27190 יהודים.

אבישי ברוורמן: זאת אומרת 22 מתמודדים יהודים למשרה ורק 1083 בני מיעוטים.

אבישי ברוורמן: זאת אומרת מתמודד אחד בלבד על המשרה.

אבישי ברוורמן: ברור לי שחלק גדול מהאוכלוסייה הערבית והדרוזית חושבים שאולי המכרזים תפורים ואולי לא יצליחו וכולי וכולי, ולכן אני קורא היום לפני אדוני יושב ראש הכנסת.

אבישי ברוורמן: אני מבקש לנצל במה זו וקורא לכל היושבים בוועדה הזאת ולכל מי ששומע אותי לעודד את בני המיעוטים לגשת למכרזים, להציג מועמדתם על מנת לבטל את הטענה, שיש שמשתמשים בה ואני שומע אותה, שהסיבה לאי העסקתם נעוצה בכך שאינם ניגשים למכרזים.

אבישי ברוורמן: רבותיי, גשו למכרזים.

אבישי ברוורמן: אנחנו במקביל נלך למסע הסברה בנושאים האלה כדי שהאנשים יגיעו והסטטיסטיקה הזאת לא תשמש חסם שאנשים יגידו אנשים לא רוצים להגיע.

אבישי ברוורמן: אני מוסיף לנושא הבא.

אבישי ברוורמן: הוועדה להסרת חסמים.

אבישי ברוורמן: גיא רוטקוב מנכ"ל משרד המשפטים שיופיע פה גם כן בצורה מסודרת אדוני ראש הוועדה, מחויב לחלוטין ולכן אנחנו רואים שחלק מהחסמים נובעים מהעובדה שיש חוסר אמון של האוכלוסייה הערבית לגבי הנכונות לקלטם בשירות המדינה.

אבישי ברוורמן: אנחנו עכשיו בכל מקום עם השרים, בוועדה הזאת, בוועדה שלי שאחראית על האוכלוסייה הערבית, הדרוזית, הבדואית והצ'רקסית, אנחנו נביא מזה תקופה את המנכ"לים, את השרים כדי שימשיך הלחץ הציבורי, תיקון האפליה, טוב לכלכלה.

אבישי ברוורמן: דבר נוסף, אנחנו נלך לתוכנית שיווק והסברה להסרת החסמים.

אבישי ברוורמן: התוכנית תופעל בשני מישורים, אל מול האוכלוסייה הערבית והדרוזית ואל מול עובדי המדינה.

אבישי ברוורמן: מרכיבי התוכנית, פעילות מול האוכלוסייה הערבית.

אבישי ברוורמן: יהיה שולחן עגול לקידום ייצוג הולם באוכלוסייה הערבית, קמפיין תקשורתי במדיה הדיגיטילית, הסברה ופרסום מסיבי של המכרזים בשירות המדינה, כנסים וירידי תעסוקה, ימי עיון בנושא ייצוג הולם בתעסוקת נשים, שיתוף פעולה עם ראשי הרשויות המקומיות, איתור סוכני שינוי, הכנה לבחירות לנציבות.

אבישי ברוורמן: מחר יהיה בנצרת כינוס שהחברה האזרחית מארגנת בנושא תעסוקת נשים.

אבישי ברוורמן: אימן, אתה משתתף שם, סלימה.

אבישי ברוורמן: כרגע קיבלתי את הטלפון שבנק הפועלים לאחר שאנחנו קיימנו ישיבה במשרד ראש הממשלה לפני חודשיים שבו זימנתי עם ראש הממשלה 20 ראשי חברות יהודים ו-20 ראשי חברות ערבים.

אבישי ברוורמן: ואמרנו בצורה ברורה, מעבר למגזר הציבורי, במגזר הפרטי אין שוכרים ערבים ודרוזים.

אבישי ברוורמן: בעוד 10 שנים רוב הרוקחים במדינת ישראל יהיו ערבים והם טובים כמו היהודים וחלק טובים יותר.

אבישי ברוורמן: 25% מהרופאים יהיו בעוד 15 שנה ערבים והם טובים כמו היהודים.

אבישי ברוורמן: לגבי מהנדסים, תוכניתם, רבותיי חלק גדול ממהנדסים גומרים בבן גוריון, גומרים בטכניון, מובטלים.

אבישי ברוורמן: לכן דרשנו עכשיו וקמו אחריי עידן עופר ועופרה שטראוס וראשי החברות והודו שהם לא עושים את הדברים האלה.

אבישי ברוורמן: והם הולכים להורות לסמנכ"לים שאחראים על משאבי אנוש לפתוח ירידי תעסוקה.

אבישי ברוורמן: ביריד התעסוקה מחר כבר הודיעו לי בנק הפועלים, יהיה דוכן מיוחד שבו משתתפים מנכ"ל התפעול באזור הצפון, נציגת מדור משאבי אנוש באזור הצפון, מנהל סניף נצרת.

אבישי ברוורמן: ואני הולך לכנס את כל נציגי הבנקים, חוץ מהמגזר הציבורי, לתודעה.

אבישי ברוורמן: והכול מדובר על האנשים הטובים שמחכים שיזכרו אותם.

אבישי ברוורמן: כמובן לגבי המהנדסים, התוכניתנים, פה תהיה הפעילות בנושא הכלכלי שאני מתייחס אליו.

אחמד טיבי: התייחסת גם לרופאים.

אבישי ברוורמן: מולי יושב רופא מובטל שכבר שנים לא עוסק ברפואה.

אחמד טיבי: אני עוסק בוירוסים.

אחמד טיבי: ממשיך לעסוק בפתולוגיה.

אחמד טיבי: מקבלי ההחלטות במדינת ישראל, מנהלי חברות מוכנים אדוני היושב ראש, אדוני השר, להגיע לבית חולים, להיות מנותח על ידי רופא ערבי, שיפתח לו את הבטן, שיסגור לו את הבטן, שירדים אותו, שיעיר אותו, אבל משום מה לא לקבל אותו לעבודה שהוא ממונה עליה או באותו משרד שהוא ממונה עליו.

אחמד טיבי: או שהרופא הזה כשהוא מגיע לנתב"ג נשאר בלי מכנסיים.

אחמד טיבי: לכן אדוני יש כאן משהו מובנה של החלטה מערכתית של לא לקבל אנשים מוכשרים עם נתונים למשרות בכירות.

אחמד טיבי: הרי מלבד העובדה שמדברים על הרמה הרגילה של עובדים בשירות הציבורי, משרות בכירות זה מה שחשוב.

אחמד טיבי: כשיש סמנכ"ל שהוא ערבי אז הוא יותר פתוח לאפשרויות.

אחמד טיבי: לכן חשוב לקבל אנשים בעמדות אחרות אדוני.

אבישי ברוורמן: נכון.

אבישי ברוורמן: כמו שאתם יודעים מנכ"ל בית חולים בנהרייה, ראשי מחלקות, בבתי החולים יש פריצת דרך של הרופאים.

אבישי ברוורמן: אין לי שום ספק שכך יהיה בעמדות הניהול.

אבישי ברוורמן: אותו דבר צריך להיות בהנדסה.

אבישי ברוורמן: כדי שלא נמצא את עצמנו במצב שפרופיל התעסוקה, עודף, כולם הולכים להוראה, מפני שדברים אחרים נחסמים.

אבישי ברוורמן: ופה אנחנו צריכים לפרוץ, אני מוסיף עכשיו לגבי התמקדות נוספת.

אבישי ברוורמן: רבותיי, בנושא הזה במגזר הציבורי נעבוד ביחד עם הכנסת.

אבישי ברוורמן: אתמול ישבתי לשיחה מאוד ארוכה עם ראש הממשלה בלילה, גם בנושא של הפעולות האחרות.

אבישי ברוורמן: כמו שאתם יודעים ההתמקדות בתחומים שהזכרתי, אני מדבר כרגע קודם כל על התוכניות שקשורות בכל נושא התעסוקה.

אבישי ברוורמן: לגבי הכלכלה.

אבישי ברוורמן: המדיניות היתה שמה שחשוב זה ביצועים.

אבישי ברוורמן: העברנו החלטה שבה 800 מיליון שקלים ממוקדים ב-13 ישובים שמה שמאפיין אותם, הם גדולים, אין להם הסדרי נושים ואין להם ועדה קרואה.

אבישי ברוורמן: יש נבחרים.

אבישי ברוורמן: אנחנו רוצים שנבחרי הציבור הם שינהלו.

אבישי ברוורמן: התוכנית יצאה לדרך.

אבישי ברוורמן: אתמול מנכ"ל משרד ראש הממשלה עם כל המנכ"לים וראשי הרשויות, עם הנציגים שלנו, אימן וברק, אני פתחתי את זה לביצועים.

אבישי ברוורמן: ופה אני אומר זה דיור, זה תעסוקה, זה תחבורה ציבורית.

אבישי ברוורמן: המבחן הוא בביצועים.

אבישי ברוורמן: הכסף לא ילך סתם לראשי הרשויות.

אבישי ברוורמן: הוא הולך לפרויקטים וכמו שאמר ד"ר טיבי, לגבי הנשים.

אבישי ברוורמן: אם הגברים החרדים אחוז ההשתתפות שלהם וכוח העבודה הוא 25% בלבד שזה אסון לאוכלוסייה החרדית, אסון לכלכלה הישראלית, לעומת 78% השתתפות של היהודים והערבים, הנשים הערביות זה רק 20%.

אבישי ברוורמן: פוטנציאל הצמיחה האדיר בתעסוקה בכל מקום, הנשים המדהימות הערביות.

אבישי ברוורמן: וזו לא בעיה תרבותית.

אבישי ברוורמן: אני לא אדבר על לוב פה.

אבישי ברוורמן: אבל באיראן, באלג'יר, בכל המדינות בסביבה זה 45%.

אבישי ברוורמן: זה מעונות יום, זה הסעות, זה פרויקטים.

אבישי ברוורמן: פה אנחנו הולכים עכשיו עם שר המסחר והתעשייה לפרוץ דרך.

אבישי ברוורמן: לכן הנשים זה חוד חנית.

אבישי ברוורמן: השאלה מה הלאה?

אבישי ברוורמן: 3 דברים.

אבישי ברוורמן: ראש הממשלה הטיל עלי, אנחנו הולכים לתוכנית אסטרטגית לכל העשור הזה תוך 8 חודשים שתוצג גם לפני הוועדה שלך בכל הנושאים כי העשור הזה חייב להיות פריצת הדרך לשוויון ושותפות לאזרחי ישראל הערבים והדרוזים.

מגלי והבה: אפשר לחלק את זה ל-5 שנים.

מגלי והבה: למה עשור?

אחמד טיבי: מסקנות של השר.

אבישי ברוורמן: אני בא לסיכום.

אבישי ברוורמן: הנתונים לא מספקים, לא נכונים.

אבישי ברוורמן: כמו שאמרו שני יושבי הראש שדיברו לפני, לא נלך אחורה ונתחיל להטיל אשמה.

אבישי ברוורמן: אני רואה היום רגע של הזדמנות.

אבישי ברוורמן: אני רואה נכונות בתוך הממשלה, אני רואה נכונות במשרדי הממשלה, אצל שר האוצר, אצל השרים הרלוונטיים, כמובן אצל השר בן אליעזר.

אבישי ברוורמן: אני רואה נכונות אדירה ודינמיות במגזר הפרטי הערבי ובמגזר הפרטי היהודי.

אבישי ברוורמן: מחובתנו כאן בממשלה להוביל, ומכאן אנחנו יוצאים לדרך.

אבישי ברוורמן: הדרך היא ברורה.

אבישי ברוורמן: הכנסת היא הכוח המוביל וגם התקשורת.

אבישי ברוורמן: כי מה שחשוב זה רק הביצועים.

אבישי ברוורמן: הממשלה הקודמת, אהוד אולמרט התחיל.

אבישי ברוורמן: לא התקדמנו מספיק.

אבישי ברוורמן: הממשלה הזאת כבר התקדמה עוד יותר.

אבישי ברוורמן: לא נעמוד ב-2012 בדרישה של 10%.

אבישי ברוורמן: אבל אם נעשה את המאמצים שדיברנו עליהם נתקדם משמעותית וברגע שתהיה פריצת דרך תהיה הטיה.

אבישי ברוורמן: כי ברגע שרואים את האיכות שקיימת היום בבת אחת זה משפיע על הכול.

אבישי ברוורמן: אינשאללה, נעשה את זה.

אבישי ברוורמן: אני איש מעשה.

אבישי ברוורמן: המבחן הוא בביצועים.

אבישי ברוורמן: ביקורת חשובה.

אבישי ברוורמן: יש אמרה של המשורר האירי ברנס, "המתנה הכי גדולה שיש לבן אדם זו המראה כדי יראה איך האחרים רואים אותו".

אבישי ברוורמן: אנחנו כלפי ערביי ישראל, הדרוזים בישראל לא עשינו מה שצריך.

אבישי ברוורמן: אנחנו מתחילים היום.

אבישי ברוורמן: אני מאמין שהממשלה הזאת מבינה שפה אין בעיה לא עם אבו מאזן, לא עם אף אחד.

אבישי ברוורמן: פה זה win win situation לכולם.

אבישי ברוורמן: ביחד בעזרת הכנסת נצליח.

אבישי ברוורמן: תודה רבה.

אחמד טיבי: הוועדה הזאת היא המראה של ברנס.

אחמד טיבי: תודה רבה.

אחמד טיבי: ובכן רבותיי, אנחנו פותחים את הדיון.

אחמד טיבי: לפני שאני נותן ליועץ ולאנשי המקצוע לומר את דברם אני רוצה לתת זכות לחברי כנסת לשאול שאלות אם יש, ואני פותח בחבר הכנסת מגלי והבה.

מגלי והבה: אדוני היושב ראש, אדוני השר, חבריי חברי הכנסת, אני רוצה לברך על פתיחת הוועדה.

מגלי והבה: אמנם באיחור של שנה.

מגלי והבה: אני תומך בוועדה הזאת ולא בכדי.

מגלי והבה: מה שאני רוצה להגיד אמר השר ברוורמן בצורה יפה.

מגלי והבה: הוא דיבר על העדפה מתקנת.

מגלי והבה: עכשיו מתקנים את האפליה.

מגלי והבה: כל נושא השוויון הוא בנפשנו שאנחנו צריכים להילחם עליו.

מגלי והבה: להבדיל מחבר הכנסת טיבי אני רוצה להופיע בכנסים בינלאומיים ולייצג את מדינת ישראל בפורומים החשובים ביותר.

מגלי והבה: לפעמים קשה לי להסביר ששוויון ודמוקרטיה יכולים להתבצע כאשר הנתונים מראים על חוסר שוויון.

מגלי והבה: מצפים מהממשלה לעשות.

מגלי והבה: אני לא בא וטוען כנגד ממשלה כזו או אחרת.

מגלי והבה: כל הממשלות לא לקחו בחשבון את הרצון לפתור את הבעיה.

מגלי והבה: לא נחזור לעבר.

מגלי והבה: אבל לא יכול להיות שהעתיד לא יהיה בכיוון הנכון.

מגלי והבה: האזרחים במדינה הזאת צריכים להבין שאנחנו פה שותפים אזרחים.

מגלי והבה: השוויון צריך להיות הדגל שלנו.

מגלי והבה: אני רוצה להתייחס לסוגיה שבה אני רואה את עצמי כדובר ולוחם.

מגלי והבה: זו אחת הסיבות שאני נמצא כאן.

מגלי והבה: בקשר לשירות הצבאי במדינת ישראל.

מגלי והבה: כל האזרחים צריכים להיות שוויוניים.

מגלי והבה: אני מנסה לחשוב על אותו יום כשאני בא מהישוב שלי או בא לישובים אחרים ואני רואה מאות ואלפי חיילים שיוצאים לשלוש שנים כל יום ראשון לשירות שלהם לשרת את המדינה וחוזרים אחר כך.

מגלי והבה: בינתיים האחרים, אם זו האוכלוסייה שלא משרתת ואין לי טענות, כרגע לא דנים בשאלה הזאת, אלא המציאות שבה אנחנו חיים, לא יכול להיות שאנחנו לא נמצא את הדרך לתת את התמורה לאותם אנשים.

מגלי והבה: גם לאותו חייל בדואי.

מגלי והבה: אנחנו היום מקפחים את אותם אנשים בכל התחומים.

מגלי והבה: אני לא רוצה לחיות שאותם אנשים הם הפרייארים של החברה הישראלית.

מגלי והבה: אנחנו צריכים לקחת את זה כאבן יסוד בכל ההתייחסות שלנו.

מגלי והבה: אם לא נעשה את זה אנחנו מחטיאים את המטרה.

מגלי והבה: כי אני לא יכול להופיע בפני אותם חיילים ולהסביר להם כאשר הם שואלים אותי אותן שאלות.

מגלי והבה: אני 3 שנים שירתתי שירות צבאי.

מגלי והבה: עדיין לא למדתי באוניברסיטה ואני לא מקבל את הזכויות שלי.

מגלי והבה: זו נקודה שאני מבקש גם ממך יושב הראש, לקחת את זה בחשבון.

מגלי והבה: בממשלה הקודמת הייתי סגן שר אז לא הייתי שותף לוועדה במלוא מובן המילה.

מגלי והבה: אני אלחם איתך שהצדק והשוויון יגיע.

מגלי והבה: משרד החוץ הוא דוגמה יפה.

מגלי והבה: תקנים אפשר למצוא ותקציבים אפשר למצוא.

מגלי והבה: הבעיה היא היישום.

מגלי והבה: אנחנו היום ב-2010.

מגלי והבה: אני הייתי מנכ"ל במשרד ממשלתי, זה היה בשנת 2001.

מגלי והבה: אנחנו כמעט 8 שנים אחרי.

מגלי והבה: אין אף מנכ"ל, אין אף סמנכ"ל.

הניה מרקוביץ: אבל יש הרבה תפקידים שמקבילים לסמנכ"לים.

הניה מרקוביץ: יש לנו יועץ מנכ"ל עכשיו.

מגלי והבה: אנחנו צריכים להשתחרר אדוני היושב ראש מהקיצוניים בצד הערבי ומהקיצוניים בצד היהודי.

מגלי והבה: אנחנו רוצים את השפויים שרוצים שתהיה פה מדינה ויהיה פה שלום ושתהיה לנו שכנות טוב ושיהיה פה מזרח תיכון חדש ואחר.

מגלי והבה: ביחד צריכים להתגייס.

מגלי והבה: אנחנו בתחילת הישיבות של הוועדה.

מגלי והבה: אנחנו נעקוב.

מגלי והבה: אני רשמתי את הנתונים.

מגלי והבה: הם מאוד מצערים.

מגלי והבה: אבל רואים את האור בקצה המנהרה.

מגלי והבה: אני מודה לשר על הרצון והכוונה לפעול.

מגלי והבה: הרבה החלטות ממשלה מתקבלות, הבעיה זה היישום.

מגלי והבה: העיקר ביצועים ולהקצות את התקציבים המתאימים לנושא הזה.

חמד עמאר: אדוני היושב ראש, כבוד השר, אני רוצה לברך על הקמת הוועדה.

חמד עמאר: אני מקווה שלא רק נעשה וי, ללא תוצאות.

חמד עמאר: את העבר לא ניתן לתקן.

חמד עמאר: בואו נתקן את העתיד.

חמד עמאר: המצב מאוד מאוד קשה.

חמד עמאר: לא צריך להיכנס לכל הנתונים.

חמד עמאר: אם אני אתן רק נתון אחד, שאין נשים עובדות דרוזיות.

חמד עמאר: רק 60 נשים עובדות ומתוכן 41 נשים עובדות במשרד הבריאות.

חמד עמאר: נתונים אפסיים.

חמד עמאר: שיעור העובדים הדרוזיים בשירות המדינה גבוה משיעורם היחסי בכלל שמחשבים אותם יחד עם האוכלוסייה הערבית.

חמד עמאר: אני רוצה שלא יחשיבו אותנו בכלל האזרחים הערביים.

חמד עמאר: לא לקחת אותנו, להגיד, יותר מערבים, פחות מערבים.

חמד עמאר: שניקח את כל המיעוטים ונחתור ל-20% העסקה.

חמד עמאר: ולא להגיד הדרוזים פחות מערבים, יותר מערבים.

חמד עמאר: אני רוצה שוויון.

חמד עמאר: אמרת 27 אלף יהודים ניגשו למכרז.

חמד עמאר: רק 1080 ערבים ניגשו למכרז.

חמד עמאר: אדוני השר, תבדוק כמה מתוך אלה שניגשו כמה התקבלו.

חמד עמאר: אני אגיד לך, כמעט ולא התקבלו.

חמד עמאר: כי ערבים אם ניגשים הם ניגשים כשרשום מכרז צבוע לערבים.

חמד עמאר: אם לא צבוע אחוז הניגשים הוא כמעט אפסי.

חמד עמאר: בגלל זה אנשים לא ניגשים כי הם חוששים מסירוב.

חמד עמאר: כל הנושא של מכרזים פנימיים בתוך המשרדים הם מכרזים סגורים מראש.

חמד עמאר: צריך להוציא את המכרזים האלו החוצה ולבטל את הנושא של מכרזים פנימיים כדי שכל אחד יוכל לגשת.

חמד עמאר: ביחס לחיילים משוחררים.

חמד עמאר: כשנכנסתי לכנסת רציתי ליזום מאגר קורות חיים לחיילים משוחררים.

חמד עמאר: אדוני השר הגעתי ל-2400 קורות חיים.

חמד עמאר: כאשר אנשים משתחררים מהצבא אחרי 3 שנים אין להם מה לעשות.

חמד עמאר: הם מנסים להשתלב בלימודים ואחרי הלימודים מנסים להשתלב, וכבר הגיל שלהם 25 או 26 והם עוד לא מצליחים למצוא עבודה.

חמד עמאר: לחיילים המשוחררים מכל המגזרים צריך לתת מענה מיוחד.

חמד עמאר: אני אתן דוגמה על משרד לביטחון פנים.

חמד עמאר: המשרד החליט לגייס והשיג תקציב ל-400 בני מיעוטים.

חמד עמאר: כדי להשיג מטרה זו עשה הכנה למבחנים והתחיל להכין את האנשים לפני המבחנים.

חמד עמאר: כבר הסתיים קורס ראשון, עכשיו קורס שני בתהליך.

חמד עמאר: גם כאן בשירות המדינה יכולים לעשות את זה ולהכין אותם.

חמד עמאר: תודה רבה ואני מאחל הצלחה לוועדה.

אחמד טיבי: חבר הכנסת טלב אלסאנע בבקשה.

טלב אלסאנע: אני מצטרף לברכות.

טלב אלסאנע: אני חושב שזו וועדה חשובה מאוד מה גם שיושב ראש הוועדה הוא נמרץ וחרוץ.

טלב אלסאנע: אני יושב ושומע, כל אחד שמדבר אומרים לו, אתה צודק.

טלב אלסאנע: אני אומר לך אדוני יושב הראש כל הדרישות של הערבים במדינת ישראל הן צודקות.

טלב אלסאנע: אנחנו סובלים בגלל מה שהיה קודם.

טלב אלסאנע: כדי שהעבר לא ישליך כלפי העתיד אנחנו צריכים ללמוד ממנו.

טלב אלסאנע: על מה מדובר כאן?

טלב אלסאנע: מדובר על נושא שצריך להיות מובן מאליו, סוגית השוויון.

טלב אלסאנע: אילו כל משרדי הממשלה היו מפנימים ומאמצים את עיקרון השוויון כנורמה לא היה בכלל צורך בדיון הזה.

טלב אלסאנע: אז יש גם חוק בכנסת, יש גם וועדה פרלמנטרית.

טלב אלסאנע: כאילו פתרנו את הבעיה.

טלב אלסאנע: המהפכה האמיתית היא במחשבה.

טלב אלסאנע: כאשר יש מהפכה במחשבה התוצאות המעשיות באות מאליהן באופן טבעי.

טלב אלסאנע: כרגע פני הדברים הם כאלה שזו קריעת ים סוף עד שמקבלים ערבי אחד לאיזושהי משרה.

טלב אלסאנע: בבחריין יש המועצה המחוקקת מונה 20 חברים.

טלב אלסאנע: 4 מתוכם יהודים.

טלב אלסאנע: פשוט מאוד אי אפשר לדבר על דמוקרטיה ללא שוויון.

טלב אלסאנע: אי אפשר לדבר על שוויון כאילו זה מחווה.

טלב אלסאנע: אי אפשר לדבר על כל דבר קטן כאילו זה הישג.

טלב אלסאנע: זה דבר תמוה.

טלב אלסאנע: אני לא מאמין שערבים לא מסוגלים.

טלב אלסאנע: עצם העובדה שלא מקבלים אותם באוניברסיטאות בגלל הפסיכומטרי, הם לומדים בחו"ל ועושים חיל וחוזרים לכאן ומצטיינים בעבודה.

טלב אלסאנע: יש מחסום במחשבה שעובר למדיניות.

טלב אלסאנע: רוצים ליצור איזשהו רף.

טלב אלסאנע: צריך להוריד את הרף הזה.

טלב אלסאנע: קורה שצעירים ערבים, דחו אותם פעמיים או שלוש, הם לא רוצים להתאכזב שוב, אז הם לא ניגשים למכרזים.

טלב אלסאנע: הנתונים ממש מטעים.

טלב אלסאנע: מבחינה סטטיסטית זו אשליה, זו פיקציה.

טלב אלסאנע: 40% הם עובדי משרד הבריאות.

טלב אלסאנע: אם תוריד אותם, מה יהיה האחוז?

טלב אלסאנע: גם צריך להסתכל באיזה דרגות העובדים הערביים.

טלב אלסאנע: אני בעד שיקבלו מנהל מחוז ויורידו מאה עובדים.

טלב אלסאנע: יש תפקידים שמשדרים עוצמה.

טלב אלסאנע: אחות אחת פחות או יותר זה לא ישנה.

טלב אלסאנע: ודבר נוסף, צריך חקיקה כדי להתחמש בשיניים.

טלב אלסאנע: מערכות אכיפה.

טלב אלסאנע: לא בגדר המלצה, תרצו כן, לא תרצו לא.

טלב אלסאנע: אלא מי שמקיים את החוק מקבל פרס, מי שמפר את החוק מענישים.

טלב אלסאנע: צריך אכיפה וליצור אמצעי לחץ על הממשלה.

טלב אלסאנע: אני יכול להעיד כי השר ברוורמן עשה עבודה מצוינת.

אבישי ברוורמן: כל משפחת אלסאנע.

אבישי ברוורמן: ד"ר ג'אד אלסאנע שלחתי אותו לקורנל.

אבישי ברוורמן: היום הוא אחד המובילים בעולם.

אבישי ברוורמן: עמר אלסאנע.

אבישי ברוורמן: הוא היחיד שלא למד.

אבישי ברוורמן: בגלל זה הפך להיות חבר כנסת.

אבישי ברוורמן: לא למד בבן גוריון.

אבישי ברוורמן: הם עכשיו מובילים את המהפכה.

אחמד טיבי: חבר הכנסת מסעוד גנאים בבקשה.

מסעוד גנאים: כבוד היושב ראש, כבוד השר.

מסעוד גנאים: מאחר ואנחנו לא כל כך אוהבים את הכינוי שר למיעוטים אני אמרתי השר לעניינו.

מסעוד גנאים: אני רוצה לברך על הוועדה והיושב בראשה וכל המעורבים.

מסעוד גנאים: אני מצטרף לאלה שאמרו שהעניין הוא לא הכוונות אלא העיקר המעשים.

מסעוד גנאים: כמו שאומרים אצלנו, הנביא מוחמד, האמונה, מה שיש בלב, אבל צריך מה שמצדיק את הכוונה הם המעשים בשטח.

מסעוד גנאים: כשאנחנו מדברים על קליטת עובדים בסקטור הציבורי שזה בשליטת הממשלה זו הזדמנות שהממשלה וכל מוסדותיה יהוו דוגמה לשאר הסקטורים.

מסעוד גנאים: כאשר כולם מודים שאיש אפליה, שיש אי צדק, ויש תקנות וחוקים, הבעיה היא ביישום, באכיפה.

מסעוד גנאים: הממשלה צריכה להוכיח דוגמה לשאר הסקטורים.

מסעוד גנאים: אני גם טוען שהבעיה היא לא רק בחוקים אלא במנטליות וברקע מחשבתי שלא מקבל את השונה.

מסעוד גנאים: למדנו ממחקרים שבעלי עסקים 80% לא אוהבים להעסיק ערבים.

מסעוד גנאים: משרדי הממשלה יהוו דוגמה ששוויון אפשר לעשות.

מסעוד גנאים: הדבר לא קל במציאות שבה אנחנו חיים בה.

מסעוד גנאים: אבל צריכים לעשות את זה.

מסעוד גנאים: אני רוצה לאחל הצלחה לוועדה, לך כבוד השר.

מסעוד גנאים: אתה תמיד אומר אינשאללה.

אבישי ברוורמן: כל חברי הכנסת שדיברו פה הם לא רק שותפים, אני יושב עם כל אחד מהם.

אבישי ברוורמן: מגלי והבה העלה כמה נקודות.

אבישי ברוורמן: אחת, שהערבים רוצים להיות שותפים.

אבישי ברוורמן: יש כאלה שחושבים שאזרחי ישראל הערבים הם גיס חמישי.

אבישי ברוורמן: המסר כאן שוויון ושותפות.

אבישי ברוורמן: לא כלכלה נפרדת או תעסוקה נפרדת לערבים, ליהודים, אלא ביחד.

אבישי ברוורמן: לגבי חיילים משוחררים.

אבישי ברוורמן: יש כאן נקודה עדינה.

אבישי ברוורמן: ברור שצריך להיות שוויון זכויות בלי קשר לשום דבר.

אבישי ברוורמן: לגבי מה שאמר חבר הכנסת עמר, אני מסכים.

אבישי ברוורמן: לגבי הנשים הדרוזיות, ביחד עם משרד המסחר והתעשייה צריכים להקים פרויקטים קרובים לבית.

אבישי ברוורמן: הבעיה של הניידות לא קיימת לאוכלוסייה הדרוזית, במיוחד לנשים דרוזיות.

אבישי ברוורמן: חבר הכנסת טלב אלסאנע כמו שהוא אומר מנטליות, לכן פה הקמפיין.

אבישי ברוורמן: אנחנו נפנה לכל משרד ממשלתי שיהיה החץ לשוק הפרטי.

אבישי ברוורמן: ואז נוכל להופיע לפני הוועדה ולהגיד לא אימן סף, לא סלימה, אלא עשרים, שלושים, ארבעים, חמישים, אלף, ואז כבר לא נצטרך לעשות שום דבר.

אבישי ברוורמן: לגבי הפסיכומטרי.

אבישי ברוורמן: אתמול ישבתי עם פרופסור טכטנברג יו"ר ות"ת.

אבישי ברוורמן: לקראת יולי תוצג התוכנית של 5 שנים להשכלה הגבוהה.

אבישי ברוורמן: עדיין בין האקדמאים רק אחוז אחד הם ערבים או דרוזים.

אבישי ברוורמן: לגבי התלמידים בתחילה היתה הגירה לברית המועצות, אחרי זה לגרמניה, אחרי זה לירדן, עכשיו לג'נין.

אבישי ברוורמן: יש פה אלפי סטודנטים שיכולים להתקבל.

אבישי ברוורמן: אנחנו צריכים פתרונות יצירתיים ומיד.

אבישי ברוורמן: ברור שהפסיכומטרי הוא מוטה תרבות.

אבישי ברוורמן: לכן אנחנו צריכים למצוא דרך, עם מכינות, עם עזרה, גם בקבלה, גם בליווי.

אבישי ברוורמן: לכן אנחנו יושבים על תוכניות כדי להביא לפריצת הדרך הזאת.

אבישי ברוורמן: ידידי, גנאים, שינוי מנטליות חשוב ביותר.

אבישי ברוורמן: פה המבחן הוא במעשים.

אבישי ברוורמן: משרדי הממשלה צריכים להוביל במדיניות הקבלה של הערבים.

אחמד טיבי: הניה מרקוביץ, נציבות שירות המדינה בבקשה.

הניה מרקוביץ: אני שמחה להודות באשמה ששירות המדינה היה סוכן השינוי הראשון.

הניה מרקוביץ: הוא בעצם הראשון במדינת ישראל שלקח על עצמו בחקיקה, הוא קרא לזה העדפה מתקנת, אבל בחקיקה לקחנו על עצמנו את ההעדפה המתקנת.

הניה מרקוביץ: קבענו לעצמנו יעדים.

הניה מרקוביץ: אני מקווה שהשר ברוורמן יעזור לנו לעמוד בהם כי החסמים הם ברורים.

הניה מרקוביץ: אני שמחה שאנחנו סוכני השינוי הראשונים והמובילים שעליהם האחרים מתחילים לדבר.

הניה מרקוביץ: כשדב לאוטמן יצר את הארגון שלו הוא קרא לנו כדי שנסביר מה אנחנו עושים בשירות המדינה.

הניה מרקוביץ: זו היתה פעם ראשונה בהיסטוריה שהתייחסו לשירות המדינה כמוביל שינוי חיובי שצריך להעתיק אותו לגופים הפרטיים.

הניה מרקוביץ: רבותיי, אנחנו עושים את כל המאמצים.

הניה מרקוביץ: מכירים את הפעילות שלנו.

הניה מרקוביץ: ואם רק הרגע דיברתם על מבחנים מוטי תרבות אנחנו כבר עובדים על כך בשירות המדינה.

הניה מרקוביץ: אנחנו קשובים לכם, שמחים לשמוע איך לעשות את הדברים יותר טוב, ואנחנו איתכם.

אחמד טיבי: תודה רבה.

אחמד טיבי: דני גרא יועץ הוועדה.

דני גרא: דוח הביניים נותן את תמונת המצב.

דני גרא: בואו נצלם את המצב במשך 8 שנים.

דני גרא: למעשה שינוי רציני בקליטת עובדים ערבים בשירות המדינה.

דני גרא: ב-2003 דובר על 5%, אחרי 7 שנים 6.2%.

דני גרא: הכניסו שם נוצרים, לא ערבים.

דני גרא: בגדול, אין שינוי במנטליות.

דני גרא: נשאלת השאלה מדוע?

דני גרא: אחת הדוגמאות הטובות ביותר היא משרד הבריאות.

דני גרא: מה פתאום יש שמה כל כך הרבה עובדים ערבים?

דני גרא: 40% רוקחים ערבים, 90% תהיינה אחיות ערביות.

דני גרא: עלות שכר של אחיות מעשיות ומוסמכות עולה ועולה כי אין.

דני גרא: אז כשצריך ערבים פתאום מעסיקים אותם.

דני גרא: כשצריך ואין ברירה, נעסיק ערבים כי הרי צריך מישהו.

דני גרא: צריך שמישהו יסעד את מיטת החולה.

דני גרא: אבל כשאפשר בלי אז נלך בלי.

דני גרא: נגיד שאנחנו הולכים עם ונרגיש בלי.

דני גרא: אתה צריך להיות סוכן שינוי אצל אלה שאתה יושב ליד שולחנם כל יום ראשון בשעה 10 בבוקר, כי הם 30 המעסיקים.

דני גרא: לא גברת מרקוביץ.

דני גרא: היא המארגנת.

דני גרא: היא יכולה לקבוע תהליכים נורמטיביים, מבחני קבלה כאלה.

דני גרא: המעסיק זה שר הרווחה ושר החינוך ושר האוצר.

דני גרא: אלה החברים שלך.

דני גרא: נכון שמאוד טוב שגברת שטראוס או אדון עופר יעסיקו ערבים.

דני גרא: חלק מהבעיה זה לא רק בעיית הייצוג אלא הקושי של ערבים למצוא תעסוקה.

דני גרא: אם היתה תעסוקה במשק אז הלחץ על משרדי הממשלה היה יותר נמוך.

דני גרא: לכן שם המקום שלך.

דני גרא: אני הולך להציע לך כמה הצעות.

דני גרא: אנחנו מדברים על תעסוקת אקדמאים ונשים.

דני גרא: שיעור הנשים הלומדות הולך ועולה.

דני גרא: חסרות היום 6100 כיתות לימוד לאחר השלמת תוכנית החומש לבניית כיתות.

דני גרא: הערבים מקבלים 15% בשעות הוראה.

דני גרא: פחות מורים.

דני גרא: הרבה נשים.

דני גרא: בניית הכיתות יכולה להיעשות מתקציב חיצוני.

דני גרא: אני מוכן לדבר איתך על זה עם הצעות מחיר.

דני גרא: מדובר כאן בין 8000 לעשרת אלפים מורים וגננות.

דני גרא: אז זה מפקחים וכותבי תוכניות לימודים.

דני גרא: נקודה שנייה זה ה-matching.

דני גרא: זה קללה שרובצת לפתח לא רק לערבים אלא גם לחרדים כי ישנם 70 ישובים, 61 ערבים ו-9 חרדים.

דני גרא: נתיבות זה חצי חצי.

דני גרא: אופקים.

דני גרא: עכשיו כל הישובים הערבים סובלים מה-matching למעט שניים, מעלייה ופסוטה.

דני גרא: ה-matching הוא מס רגרסיבי.

דני גרא: צריך להסדיר את זה כי הוא מס לא צודק.

דני גרא: הוא גם מוריד את רמת השירותים של הרשויות הערביות ומוריד את אפשרות התעסוקה של אנשי מקצוע, עובדים סוציאליים, פסיכולוגים וכולי.

דני גרא: גם במערכת החינוך, פסיכולוגים חינוכיים.

דני גרא: מהנדסים, מה שאתם רוצים.

דני גרא: צריך לפעול ביחד עם מרכז השלטון המקומי.

דני גרא: הנקודה הנוספת.

דני גרא: בתוכנית הסיוע שלך, קלנסואה, טירה.

דני גרא: הם אחד ליד השני.

דני גרא: ערבה וסחנין כנ"ל.

דני גרא: שפרעם, טמרה.

דני גרא: האם לא היה מקום ליצור אזורי תעסוקה גושיים?

דני גרא: כי בסופו של דבר אם אתה עושה גם בקלנסואה וגם בטירה ומקים אזור תעשייה, אף אחד לא יכול לשאת אותו לבד.

דני גרא: זה צריך להיות גושים.

דני גרא: ואז אם הולכים ל-12 גושים למעשה כיסית את כל השטח כי המדינה בנויה מ-13 גושים.

דני גרא: אתה מדבר על תוכנית ארוכת טווח.

דני גרא: מדובר על 10 שנים, סדר גודל בניגוד לאלה שהופיעו בוועדת אור ודיברו על 40 מיליארד דולר ואמרו לא נעשה כלום כי זה כל כך יקר אנחנו מדברים היום על בין 10 מיליארד דולר.

אחמד טיבי: תודה רבה.

אחמד טיבי: העורך דין אוסמה סעדי.

אוסמה סעדי: אני רוצה לברך על הדוח החשוב שמונח לפנינו היום אחרי עבודה של 6 חודשים.

אוסמה סעדי: הנתונים המופיעים בדוח חמורים ביותר.

אוסמה סעדי: צריך לתרגם את זה לפרסם את הדוח הזה.

אחמד טיבי: תורגם.

אחמד טיבי: מחר יופץ.

אחמד טיבי: וגם באנגלית.

אוסמה סעדי: אז זה חשוב מאוד.

אוסמה סעדי: הנתונים מדברים בעד עצמם וזועקים.

אוסמה סעדי: מדברים על ביצוע.

אוסמה סעדי: כבר כמה שנים שאנחנו מדברים על זה.

אוסמה סעדי: אנחנו לא רואים שום תזוזה.

אוסמה סעדי: אם מדברים על נושא הדגל מבחינת משרדים, משרד אחד, מתוך 973 עובדים, 11 עובדים ערבים, אחוז אחד.

אוסמה סעדי: משרד האוצר, 879 עובדים, 12 עובדים ערבים, 1.4%.

אוסמה סעדי: משרד שיכון ובינוי מתוך 741, 12 עובדים ערבים, 1.6%.

אוסמה סעדי: כנסת שמענו היום 1.2% ערבים.

אוסמה סעדי: הנהלת בתי המשפט מתוך 4000 עובדים, 115 ערבים, 2.8%.

אוסמה סעדי: כבוד השר עוד לא הגעתי ל-4%.

אוסמה סעדי: אני מדבר על נושאי הדגל שצריכים להרים את כל הנושא הזה.

אוסמה סעדי: אנחנו לא מגיעים ל-2%, אז מתי נגיע ל-5%.

אוסמה סעדי: צריך לקחת את המשרדים האלה ולדחוף ולדחוף ולבצע.

אוסמה סעדי: לשם המחשת הנושא, אם מדברים על העסקה וקליטה מה תגיד כבוד השר על מנהל ומנכ"ל בשלטון המקומי שמפטרים אותו בגלל הדעות הפוליטיות שלו.

אוסמה סעדי: צריך בישיבה הקרובה זמן לשימוע.

אוסמה סעדי: הושעה טלפונית.

אוסמה סעדי: תודה רבה.

אחמד טיבי: הערה אחרונה ואחר כך השר.

אחמד טיבי: בבקשה.

אינה דוד: אני ממונה על שוויון הזדמנויות בעבודה במשרד התמ"ת.

אינה דוד: כבוד השר, כבוד יושב ראש הוועדה.

אינה דוד: אני רוצה לברך על הדוח הזה ועל פעילות הוועדה.

אינה דוד: אני לא צריכה להכביר מילים כמה הבעיה חמורה.

אינה דוד: נעבור ישר לניסיון לפתרון שאנחנו מנסים להוביל.

אינה דוד: הבעיה המרכזית היא בדעות קדומות של מעסיקים, גם בשירות הציבורי, גם בשירות הפרטי.

אינה דוד: זה מה שהנציבות מנס לקדם והיה לנו כנס בנושא הזה.

אינה דוד: הנושא: העסקה רבגונית.

אינה דוד: צריך להבין את היתרון בהעסקת אוכלוסיות שונות וזה יכול רק לסייע לנו כחברה.

אינה דוד: צריך לראות באוכלוסייה הערבית קהל יעד שצריך לספק לו שירותים.

אינה דוד: לא מן הנמנע שהעובדים שמספקים את השירותים צריכים להיות ממגוון האוכלוסייה.

אינה דוד: חלק מזה זה התאמת מבחני הקבלה.

אינה דוד: אני פונה לחברי הכנסת לסייע לנו באכיפה.

אינה דוד: אנחנו מבקשים תלונות על אפליה.

אינה דוד: ראו דוגמת הרכבת.

אינה דוד: 140 עובדים הוחזרו לעבודה אחרי שפוטרו.

אחמד טיבי: תודה רבה.

אחמד טיבי: סיכום קצר של השר לפני שנסיים.

אבישי ברוורמן: קודם כל אני רוצה להודות לך על העבודה הברוכה שאתה והוועדה עושים.

אבישי ברוורמן: השקיפות היא הכלי הטוב ביותר.

אבישי ברוורמן: המבחן הוא במעשים.

אבישי ברוורמן: לקחתי לתשומת לבי את ההערות של דני.

אבישי ברוורמן: מה שאמר אוסמה, המספרים האלה לחדור עכשיו באמצעות לא רק אינה או הניה, אלא אנחנו בכוח שלנו כולל במשרדים המרכזיים, כולל בשולחן הממשלה.

אבישי ברוורמן: יש לנו פה הזדמנות.

אבישי ברוורמן: גם כנסת עם מנהיגות שדוגלת בשוויון ושותפות, ממשלה שמבינה סוף כל סוף שצריך לעשות.

אבישי ברוורמן: נביא עכשיו על פני זמן ישיבות אצלך, ישיבות אצלנו, ביצועים, שבעוד שנה נשב פה בוועדה ונגיד, דברים השתנו.

אבישי ברוורמן: הוועדה הזאת רצינית, מכובדת, ועניינית.

אחמד טיבי: תודה רבה אדוני השר.

אחמד טיבי: הוועדה הזאת מתחילה היום מסע ארוך בכנסת השמונה עשרה.

אחמד טיבי: אנחנו גאים שעבודת הוועדה הפנתה את אור הזרקורים לנושא של תת ייצוג של ערבים בשירות הציבורי.

אחמד טיבי: עד כדי כך עבודת הוועדה הזאת חשובה שבמשך עבודתה פנו אלינו גם מהאו"ם, גם מעיתונות חשובה בארצות הברית, הניו יורק טיימס, וושיגנטון פוסט ולאחרונה גם מארגון ה-OECD.

אחמד טיבי: לכן אנחנו מתווים דרך כדי להאיר את הבעיה בפני הממשלה ובפני נציבות שירות המדינה שעושה עבודה.

אחמד טיבי: אנחנו מקווים שחברי הכנסת ימשיכו להשתתף.

אחמד טיבי: שיעור של 6% בלבד מכלל העובדים הוא שיעור נמוך ומביך.

אחמד טיבי: הדוח מדבר בעד עצמו מבחינת ניתוח המספרים ומסקנות.

אחמד טיבי: אני מקווה שבישיבות הבאות יופיע כאן ראש הממשלה והשרים שעדיין לא הופיעו.

אחמד טיבי: ראש הממשלה הביע הסכמה עקרונית, כך גם שר האוצר.

אחמד טיבי: אני בטוח שנעבוד ביחד אדוני השר כדי להביא לשינוי המצב בשטח.

אחמד טיבי: תודה רבה לכולכם.